Eva Wahlström
Eva Ulrika Birgitta Wahlström (avionimi Räsänen, s. 30. lokakuuta 1980 Loviisa) on Suomen menestynein naisnyrkkeilijä. Vuosina 2004 ja 2005 hän voitti EM-hopeaa. Huhtikuussa 2015 Wahlströmistä tuli ensimmäinen ammattilaisnyrkkeilyn maailmanmestaruuden voittanut suomalainen. Hän edustaa Loviisan Rientoa. Hän on 168 cm pitkä ja painaa 59 kg ja on nyrkkeillyt noin 15-vuotiaasta asti. Häntä valmensi vuoden 2018 kevääseen saakka Risto Meronen ja siitä eteenpäin Risto Juvonen. Wahlström voitti vuoden esikuvalle jaettavan Uno-palkinnon Suomen urheilugaalassa 2018.
Vuonna 2010 Wahlström siirtyi ammattilaiseksi. Hän voitti 26. maaliskuuta 2010 ensimmäisen ammattilaisottelunsa tyrmäyksellä. Wahlström otteli 31. maaliskuuta 2012 unkarilaista Agota Ilkoa vastaan avoimesta Euroopan mestaruudesta ja voitti, mikä teki hänestä ensimmäisen tittelin voittaneen suomalaisen naisen.
Wahlström voitti sairautensa jälkeen paluuottelussa 7. joulukuuta 2013 Espoon Barona-areenalla 6-eräisessä ottelussa puolalaisen Anna Sikoran (mm. potkunyrkkeilyn maailmanmestarin ja thainyrkkeilyn Euroopan mestarin) pistein kaikilla tuomariäänillä.
Wahlström voitti 9. toukokuuta 2014 Espoossa käydyssä ottelussa pistein puolalaisen Karina Kopinskan kaikin tuomariäänin.
Wahlström puolusti 16. elokuuta 2014 Savonlinnassa käydyssä ottelussa EM-titteliään belgialaista Djemilla Gontarukia vastaan voittaen hänet tuomariäänin 100–90.
Lauantaina 25. huhtikuuta 2015 Wahlström voitti WBC-liiton ylemmän höyhensarjan mestaruuden, kun hän kukisti pistein argentiinalaisen Natalia Vanesa del Valle Aguirren Helsingissä järjestetyssä MM-ottelussa. Näin hänestä tuli ensimmäinen suomalainen, joka on voittanut ammattinyrkkeilyn maailmanmestaruuden.
Wahlström voitti 8. elokuuta 2015 Olavinlinnassa Savonlinnassa kenialaisen Everline "Lioness" Oderon pistein kaikilla tuomariäänillä 8-eräisessä ottelussa.
Wahlström voitti 21. marraskuuta 2015 Töölön kisahallissa Helsingissä kahdeksaneräisessä ottelussa unkarilaisen Gina Chamien pistein kaikkien kolmen tuomarin samoin äänin 80–72.
Wahlström ei osallistunut Rion vuoden 2016 olympiakisoihin, vaikka ammattilaisnyrkkeilijöiden osallistuminen ensimmäistä kertaa niihin sallittiinkin.
Wahlström otteli 18. maaliskuuta 2016 Espoon Metro Arenassa ylemmän höyhensarjan MM-ottelussa Dominikaanisen tasavallan Dahiana Santanaa vastaan ja voitti 10-eräisen ottelun yksimielisin tuomaripistein ja säilytti siten maailmanmestaruutensa. Voittonsa ansiosta Wahlström nousi ensimmäisenä suomalaisnyrkkeilijänä koskaan painoluokassaan BoxRecin rankinglistan kärkeen. Hän on myös BoxRecin pound for pound -listalla kaikista suomalaisnyrkkeilijöistä kautta aikain ylimpänä, 11. Listalla verrataan kaikkien eri painoluokkien nyrkkeilijöitä keskenään.
Wahlström voitti pisteillä kaikin tuomariäänin argentiinalaisen Anahi Esther Sanchezin 17. joulukuuta 2016 Helsingin Hartwall Arenassa järjestetyssä MM-ottelussa ja säilytti näin mestaruusvyönsä. Sanchez oli IBF-liiton mestari, kun ottelusta sovittiin, mutta vyö riistettiin häneltä ennen ottelun toteutumista.
Wahlström puolusti mestaruuttaan 6. toukokuuta 2017 Turussa argentiinalaista Mayra Alejandra "La Guapa" Gomezia vastaan ja voitti ottelun yksimielisesti pistein.
Wahlström puolusti MM-titteliään menestyksellisesti yhdysvaltalaista Melissa St Viliä vastaan Helsingin Kulttuuritalolla 6. huhtikuuta 2018. Hän voitti 10-eräisen ottelun pistein.
Wahlströmin piti otella kazakstanilaista Firuza Sharipovaa vastaan 22. joulukuuta 2018 Pietarissa Venäjällä. Kyseessä olisi ollut WBC- ja IBO-liittojen mestaruuksien yhdistämisottelu. Ottelu kuitenkin peruuntui Sharipovan loukkannuttua ennen ottelua.
Wahlström hävisi kevyessä sarjassa 15. joulukuuta 2018 Madison Square Gardenissa New Yorkissa käydyn 10-eräisen ottelunsa irlantilaista Katie Tayloria vastaan pistein 100–90. Wahlström säilytti ylemmän höyhensarjan maailmanmestaruutensa vaikka hävisikin ottelun.
Eva Wahlström on kymmenkertainen Suomen mestari ja nelinkertainen Pohjoismaiden mestari. Hän on voittanut EM-hopeaa kaksi kertaa.
Wahlström on suomenruotsalainen ja kotoisin Loviisasta. Koulutukseltaan Wahlström on alun perin liikunnanohjaaja ja valmistui keväällä 2018 taiteen kanditaatiksi opiskeltuaan sisustusarkkitehtuuria ja huonekalusuunnittelua Aalto-yliopistossa. Tositelevisiosarjassa "Suurin pudottaja" (kevät 2006, syksy 2007, syksy 2009) hän valmensi painonpudotusjoukkueita uimari Jani Sievisen kanssa. Hän oli Ylen Hyvän Nenäpäivän kasvo vuonna 2007. Wahlström on mukana keväällä 2017 lähetettävässä Nelonen-kanavan Supertähdet-ohjelmassa.
Wahlström kihlautui nyrkkeilijä Niklas Räsäsen kanssa joulukuussa 2015 seurusteltuaan sitä ennen hänen kanssaan noin kaksi vuotta. He avioituivat syyskuussa 2016. Wahlströmillä on yhteinen lapsi edellisen puolison Pekka Kaislaman kanssa. Leon syntyi vuonna 2009.
Wahlström sai juhannuksena 2012 keuhkoveritulpan ja hänen koko nyrkkeilyuransa jatkuminen oli vaakalaudalla verenohennuslääkityksen vuoksi.
Wahlströmiltä on ilmestynyt kaksi kirjaa: vuonna 2007 Otavan julkaisema 331-sivuinen kirja "Homma hanskassa" (alkuperäiskielellä ruotsiksi "Lite räcker inte"), ISBN 978-951-123-609-2, ja vuonna 2014 SKS:n julkaisema 282-sivuinen kirja "Rajoilla", ISBN 978-952-222-549-8.
Wahlströmin kirjasta Rajoilla on tekeillä elokuva. Hän on allekirjoittanut elokuvaoption tuottaja-ohjaaja Maarit Lallin kanssa.
Wahlströmin urasta kertova näytelmä Eva W sai ensi-iltansa musiikkiteatteri Kapsäkissä lokakuussa 2017. Näytelmän on käsikirjoittanut kirjailija Jari Järvelä. Teoksen ohjaa Lotta Kuusisto ja musiikin on säveltänyt Tommi Lindell. Pääosaa esittää Eriikka Väliahde.
Wahlström piti ensimmäisen taidenäyttelynsä vuoden 2018 syksyllä Helsingissä. "Sielunpintoja"-nimisessä näyttelyssä on esillä viisitoista maalausta.
Marraskuussa 2018 Wahlström kertoi että hänestä on tekeillä dokumentaarinen tv-sarja "Eva", jota on valmisteltu ja kuvattu jo pari vuotta. Sen ohjaa Mikko Peltonen ja projekti on saanut Suomen elokuvasäätiöltä 50 000 euron tuotantotuen.